section_heading: Povijest dinastije
paragraph_text: Godine 1203., u vrijeme Četvrtog križarskog rata, križari su iskoristili slabost Bizanta i osvojili Carigrad te svrgnuli Aleksija III. koji je pobjegao s državnim novcem. Križari su tada vratili na prijestolje njegova brata Izaka II. i postavili mu za suvladara njegova sina Aleksija IV. (1203. – 1204.). Sljedeće godine, izbila je pobuna protiv križara u Carigradu, za koje je Aleksije Duka Murzuful († 1204.) dao pogubiti mladog cara Aleksija IV. i proglasio sebe carem pod imenom Aleksije V. Kada su križari ugušili pobunu, uhvatili su ga, optužili zbog ubojstva mladog cara i smaknuli, a Izaka II. su bacili u zatvor, gdje je umro. Tim činom bilo je srušeno Bizantsko Carstvo i završena vlast dinastije Angela na carskom prijestolju.